**Módosított alapító okirat egységes szerkezetben**

**ALAPÍTÓ OKIRAT**

Ferencvárosi Közösségi Alapítvány

Ferencváros

2023. június

Jelen Alapító Okiratot az I. pontjában megnevezett Alapító a Magyar Köztársaság Polgári Törvénykönyvéről szóló 1959. évi IV. törvény 74/A-74/F §-ai, valamint a Közhasznú szervezetekről szóló 1997. évi CLVI. törvény rendelkezései alapján jogi személyiséggel rendelkező, közhasznú szervezetnek minősülő, közhasznú tevékenység kifejtésére létrejövő alapítványt hozott létre, melyet most a 2013. évi V. törvény (Ptk.), a 2011. évi évi CLXXV., valamint a 2011. évi CLXXXI. törvények alapján az alábbiak szerint módosít:

**I.**  
**AZ ALAPÍTÓ ADATAI**

**Név:** Scsaurszki Tamás   
**Cím:** 1092 Budapest, Ráday u. 30. 3. em. 1.

**II.**  
**AZ ALAPÍTVÁNY ADATAI ÉS CÉLJA**

1. Az Alapítvány neve: **Ferencvárosi Közösségi Alapítvány**

2. Az Alapítvány neve angolul: Ferencváros Community Foundation

3. Az Alapítvány székhelye:1092 Budapest, Ráday utca 30. 3. em. 1.

4. Az Alapítvány jogállása:Az Alapítvány önálló jogi személy, közhasznú szervezet

5. Az Alapítvány időtartama:Az Alapítvány határozatlan időre jön létre.

6. Az Alapítvány, tartós, közérdekű céljai, és az ezek megvalósítása érdekében kifejtett tevékenységei:

6.1. A Ferencvárosi Közösségi Alapítvány, tartós, közérdekű céljai:

Az Alapítvány elsődleges célkitűzése a Főváros kilencedik kerületében élők szociális és egészségügyi ellátásai, a közoktatási intézmények működése, kulturális és közművelődési szolgáltatásai fejlesztésének és javításának, az épített és természeti környezeti értékek védelmének elősegítése, a hátrányos helyzetű lakossági rétegek segítése, a kerület fejlődését célul tűző kezdeményezések pénzbeli és egyéb módon való támogatása, s mindezek által hozzájárulás a Ferencvárosban lakók és dolgozók életminőségének emeléséhez, a kerülethez való kötődés, lokálpatriotizmus erősítéséhez.

6.2 A Ferencvárosi Közösségi Alapítvány közvetve, vagy közvetetten az alábbi tevékenységekkel valósítja meg tartós közérdekű célját

1. Adománygyűjtés, adományozás-szervezés a 6.1 pontban megfogalmazott közérdekű célokat megvalósító helyi programok megvalósításának támogatására;
2. Pályázati felhívások közzététele, a helyi igényű közérdekű, közösségi programok generálására és támogatására.
3. Kampányok- és adományozói programok szervezése a minőségi adományozói kultúra terjesztése érdekében a kerületben.
4. Közösségi kezdeményezések támogatása első sorban szakmai tanácsadással, képzési programokba való bekapcsolódás lehetőségével, munkaerő- és más erőforrás kölcsönzéssel/közvetítéssel, partneri találkozókon való részvétellel, anyagi eszközökkel.
5. Lakossági kommunikációs közösségi terek, felületek és fórumok működtetése a kerületi szükségletek felmérésére, az alapítvány pályázati kiírásainak orientálását segítő kezdeményezések feltárására, a lakosság véleményének, ötleteinek megismerésére, szimpátiaszavazásokhoz és egyéb közösségi véleménycsere generálása érdekében, melyek nyilvános fórumot teremtenek a helyi adományozás nyomon követéséhez és fejlesztéséhez Ferencvárosban.
6. Szolgáltatásnyújtás
   1. Helyi lakosoknak a közérdekű, közösségi kezdeményezéseik megtervezéséhez, kivitelezéséhez, értékeléséhez;
   2. Helyi lakosok formális (szervezeti), vagy informális (szomszédsági) csoportjainak a közérdekű, közösségi kezdeményezéseik megtervezéséhez, kivitelezéséhez, értékeléséhez;
   3. Helyi vállalkozóknak, cégeknek a cég adományozói kultúrájának, támogatási eljárásának kialakításához;
   4. A helyi önkormányzatnak a közösségi erőforrásokkal való gazdálkodás és a háromoldalú partnerség erősítéséhez a kerületben.

Mindezek elősegítése érdekében az alapítvány tanácsadásokat, konzultációkat, képzéseket, szakértői találkozókat, műhelymunkákat, támogatói találkozókat, vásárokat és más ezekhez hasonlói szakmai támogató eseményt szervez.

**Az Alapítvány közhasznú tevékenységei*:***

**1. Esélyegyenlőség**

|  |  |  |
| --- | --- | --- |
| **Hátrányos megkülönböztetést elszenvedő kerületi személyek és családjaik társadalmi részvételének, integrációjának elősegítése, támogatása** | **az esélyegyenlőség és a társadalmi felzárkózás előmozdítása;** | **2003. évi CXXV. törvény bevezetője** |

**2. Településfejlesztés**

|  |  |  |
| --- | --- | --- |
| **Kerületi közterületek közösségi részvétellel történő tervezésének támogatása** | **helyi településrendezés, településfejlesztés;** | **2011. évi CLXXXIX. tv. Magyarország helyi**  **önkormányzatairól 23. § (5) 5.** |

**3. Szabadidő és sport**

|  |  |  |
| --- | --- | --- |
| **Kerületi szabadidő és sportesemények támogatása** | **az egészséges életmód és a szabadidősport gyakorlása feltételeinek megteremtése; a gyermek- és ifjúsági sport, a hátrányos helyzetű társadalmi csoportok, valamint a fogyatékosok sportjának támogatása**  **Kerületi sport és szabadidősport támogatása, ifjúsági ügyek**  **helyi közművelődési tevékenység támogatása** | **2004. évi I. tv. a sportról 49. § c)-e)**  **2011. évi CLXXXIX. tv. Magyarország helyi**  **önkormányzatairól 23. § (5) 17.**  **2011. évi CLXXXIX. tv. Magyarország helyi**  **önkormányzatairól 13. § (1) 7.** |

**4. Ifjúsági ügyek**

|  |  |  |
| --- | --- | --- |
| **Fiatalok aktivizálása a helyi közösségi ügyek feltérképezése és előremozdítása érdekében, a fiatalokkal foglalkozó intézmények együttműködésének elősegítése, új, innovatív társadalmi kísérleteik támogatása** | **ifjúsági ügyek** | **2011. évi CLXXXIX. tv. Magyarország helyi**  **önkormányzatairól 13. § (1) 15.** |

**5. Egészséges életmód**

|  |  |  |
| --- | --- | --- |
| **Kerületi lakosok egészségmegőrzését, egészségügyi fejlesztését, megelőzést szolgáló programok kezdeményezése, támogatása** | **egészségügyi alapellátás, az egészséges életmód segítését célzó szolgáltatások;** | **2011. évi CLXXXIX. tv. Magyarország helyi**  **önkormányzatairól 23. § (5) 9.** |

6.3 Az FKA nyitott, ahhoz bármely belföldi, vagy külföldi természetes személy, jogi személy csatlakozhat, ha az Alapítvány céljaival egyetért, és azokat elfogadja, támogatni kívánja.

A FKA-hoz érkező felajánlás elfogadásáról, így az Alapítványhoz való csatlakozásról az Alapítvány Kuratóriuma dönt.

6.4 A FKA támogatója kikötheti, hogy az általa juttatott pénzbeli, vagy természetbeli adomány részbeni, vagy egészbeli felhasználására kizárólag az Alapítvány céljain belüli konkrét cél érdekében (konkrét alapokon keresztül) kerülhet sor.

6.5 A csatlakozók támogatásuknak az Alapítvány részére történő befizetésével, átadásával nem válnak Alapítókká, tehát olyan jogosítványokat és hatásköröket nem szerezhetnek, amelyek a vonatkozó jogszabályi rendelkezések alapján kizárólag az Alapító Okiratot Alapítóként aláíró, illetve az alapítói jogok gyakorlására kijelölt személyt illethetnek meg.  
  
6.6 Az Alapítvány működése nyilvános, szolgáltatásait a céljaiból adódó kötöttségek figyelembevételével bárki nemre, fajra, életkorra, származásra vonatkozó vagy egyéb bármilyen jellegű jogellenes megkülönböztetés nélkül igénybe veheti.

6.7 Az Alapítvány, mint közhasznú szervezet vállalkozási tevékenységet csak közhasznú céljainak megvalósítása érdekében, azokat nem veszélyeztetve végez, gazdálkodása során elért eredményét nem osztja fel, azt az alapítvány közhasznú tevékenysége**i**re fordítja.

6.8 Az Alapítvány közvetlen politikai tevékenységet nem folytat, szervezete pártoktól független és azoknak anyagi támogatást nem nyújt. Közvetlen politikai tevékenységet (párt érdekében végzett politikai tevékenység, az országgyűlési képviselői választáson történő jelöltállítás, a megyei, fővárosi önkormányzat képviselő-testületébe történő jelöltállítás, az Európai Parlament tagjának történő jelölés, a megyei jogú város képviselő-testületébe történő jelöltállítás, valamint a polgármester jelölése) nem végez, politikai jelölteket nem támogat (Ectv. 2. § 22. pontja értelmében).

**III.**  
**AZ ALAPÍTVÁNY VAGYONA**

1. Induló vagyonként az Alapító 100.000.-Ft, azaz egyszázezer forintot bocsát jelen Alapító Okirat aláírásával egyező időpontban, készpénzben az Alapítvány rendelkezésére, melynek igazolására az Alapító jelen Alapító Okirat mellékleteként csatolja a letéteményes bank által kiadott hiteles igazolást.

2. Az Alapító törzsvagyont nem különít el, az Alapítvány teljes vagyona, valamint ezen vagyon hozadékai az alapítványi célok megvalósulását szolgálják. Az Alapítvány vagyonát a Kuratórium az Alapító Okirat keretei között szabadon használhatja fel.  
  
3. Csatlakozás esetén az, ezáltal keletkező anyagi forrásokat is az alapítványi célok megvalósítására kell fordítani. Az Alapítvány támogatása történhet készpénzzel, illetve a célok elérését közvetlenül segítő szolgáltatások, vagyontárgyak és önkéntes munka felajánlásával.

4. Az Alapítvány bevételeit és vagyonát köteles az Alapító Okiratban foglalt céljai megvalósítására fordítani. Az Alapítvány céljai elérése érdekében, de kizárólag ezeknek alárendelten, azaz másodlagosan a tartós közérdekű célok megvalósítása és a közhasznú tevékenység kifejtése érdekében gazdasági vállalkozási tevékenységet végezhet. Az Alapítvány működése során a gazdasági vállalkozási tevékenység aránya nem haladhatja meg a tartós közérdekű célok megvalósítása érdekében végzett valamint a közhasznú tevékenységeket. A gazdasági vállalkozási tevékenységből elért bevételeket az Alapítvány köteles tartós közérdekű, közhasznú tevékenysége érdekében felhasználni.

**IV.**  
**AZ ALAPÍTVÁNYI VAGYON FELHASZNÁLÁSA, AZ ALAPÍTVÁNY MINT KÖZHASZNÚ SZERVEZET GAZDÁLKODÁSA**

1. Az alapítványi vagyon felhasználásáról a kuratóriumi tagok egyszerű szótöbbségi döntéssel döntenek. Szavazategyenlőség esetén a határozati javaslatot elvetettnek kell tekinteni és újra kell tárgyalni.

2. Az alapítványi vagyon felhasználásának módja követi az Alapító Okirat II./6. (6.1 és 6.2) pontjában felsorolt célok megvalósításának, valamint tevékenységek kifejtésének jellegét, miszerint az Alapítvány *támogató szervezet*, mely első sorban köz- és magánforrás mozgatás (adománygyűjtés és támogatásosztás), valamint szakmai támogató munka révén járul hozzá Ferencváros fejlődéséhez.

Az alapítványi vagyon jellemzően pályázatok kiírásával, adományi támogatások kiosztásával, ösztöndíjak kifizetésével, saját – az adományozás és a helyi közösségi kezdeményezések népszerűsítése érdekében kifejtett – kampányok finanszírozásával kerül felhasználásra. Az alapítvány támogatásosztásának preferált módja, pályázatok kiírása. Ennek kiemelt területei:

* közösségi programok és akciók tervezésére, megvalósítására;
* ösztöndíjak kiadása a kerületi tehetségek, valamint a kerületi társadalmi vállalkozók közérdekű helyi ügyekben való részvételének támogatására;
* adományozást ösztönző díj alapítására;

A meghirdetett támogatási programok minden esetben szem előtt tartják az alapítvány eredendő célját (6.1), azokra kíván – a támogatásokon keresztül – hatni.

Ösztöndíj programok indítását minden esetben az alapítvány Kuratóriuma kezdeményezi, hagyja jóvá. Új program indításakor minden esetben illeszti azt az Alapító okirat II.6.2 pontban meghatározott közhasznú feladatok valamelyikéhez. A pályázatok kiírásáról és elbírálásának rendjéről valamint határidejéről, az ösztöndíjak odaítélésének feltételeiről a Kuratórium dönt és gondoskodik, azok nyilvánosságra hozataláról (zárt pályázat esetén az érintettek közvetlen értesítésével, nyílt pályázat esetén első sorban honlapján és közösségi felületein keresztül). A pályázat nem tartalmazhat olyan feltételeket, amelyekből – az eset összes körülményeinek mérlegelésével – megállapítható, hogy a pályázatnak előre meghatározott nyertese van (színlelt pályázat). Színlelt pályázat a cél szerinti juttatás alapjául nem szolgálhat. Az Alapítvány minden pályázati programjáról szakmai beszámoló készül, melyek megtekinthetők az Alapítvány irodájában, vagy honlapján. A pályázati kiírások meghatározásakor és az eljárás során folyamatosan érvényesül az Alapító okirat 6.1, valamint 6.2 pontjaiban meghatározott céljai és azok megvalósításához rendelt, a IX. kerületben megvalósuló közhasznú tevékenységek támogatása. Ennek érvényre juttatásáról a Kuratórium felelős és köteles gondoskodni.

3. Az Alapítvány, mint közhasznú szervezet a gazdálkodása során elért eredményét nem oszthatja fel, azt, az alapítvány~~i~~ közhasznú tevékenységeinek megvalósítására fordítja.

4. Az Alapítvány, mint közhasznú szervezet az államháztartás alrendszereitől – a normatív támogatás kivételével – csak írásbeli szerződés alapján részesülhet támogatásban. A szerződésben meg kell határozni a támogatással való elszámolás feltételeit és módját.  
  
5. Az Alapítvány, mint közhasznú szervezet által nyújtott cél szerinti juttatások bárki által megismerhetők, az Alapítvány által nyújtott juttatásokat, szolgáltatásokat ismertető írásbeli tájékoztatókat, az Alapítvány működésére vonatkozó adatokat, a kuratóriumi ülések meghívóit, valamint a beszámolókat a Kuratórium elnöke a jelen Alapító Okirat V./11. pontja alapján hozza nyilvánosságra a szolgáltatások és juttatások, valamint az Alapítvány nyilvános működésének biztosítása és megismerhetősége érdekében.

6. Az Alapítvány, mint közhasznú szervezet a felelős személyt, a támogatót, valamint e személyek hozzátartozóját – a bárki által megkötés nélkül igénybe vehető szolgáltatások kivételével – cél szerinti juttatásban nem részesítheti.

7. Az Alapítvány közhasznú szervezetként váltót, illetve más hitelviszonyt megtestesítő értékpapírt nem bocsáthat ki.

8. Az Alapítvány közhasznú szervezetként vállalkozásának fejlesztéséhez közhasznú tevékenységét veszélyeztető mértékű hitelt nem vehet fel, az államháztartás alrendszereitől kapott támogatást hitel fedezetéül, illetve hitel törlesztésére nem használhatja fel.

9. Az Alapítvány az alapítványokra illetve a közhasznú szervezetekre mindenkor érvényes jogszabályi előírásoknak megfelelően gazdálkodik.

10. Az alapítvány a jelen alapító okiratban foglalt célok elérése érdekében más jogi személyek, így akár más alapítványok számára is juttathat támogatást azzal, hogy az alapítványok részére adott támogatás nyújtásával nem válik csatlakozóvá.

11. Az alapítvány más alapítványoktól is fogadhat el olyan támogatást, amely a célja megvalósítását szolgálja, azzal, hogy ezen más alapítványok nem válnak csatlakozóvá.

**V.**  
**AZ ALAPÍTVÁNY** **SZERVEZETE ÉS MŰKÖDÉSE**

Az Alapítvány egy személyből álló döntéshozó szervvel rendelkezik, mely személy az alapító maga. Az alapító döntéshozatalait megelőzően köteles – a személyi kérdésekkel kapcsolatos döntéseket kivéve – a felügyelő szerv, valamint a felelős személyek véleményének megismerése érdekében azok írásos véleményét beszerezni. Szükség szerint az alapító kezdeményezheti a fent említett szervek és személyek összehívását, mely esetben a kuratórium összehívásának rendje az irányadó (jelen Alapító okirat V. 6. pontja). Az írásos vélemények, illetve az ülésről készült jegyzőkönyvek nyilvánosak.

1. Az Alapító az Alapítvány legfőbb, általános ügyvezető képviselő és kezelő szerveként a Kuratóriumot bízza meg:
   1. A kuratórium tagjait az alapító kéri fel a feladatra. A felkérés minden esetben 3 évre szól. A harmadik év letelte után a felkérés automatikusan megszűnik, de meghosszabbítható. A felkérés meghosszabbítása szintén három évre szól, a meghosszabbítások száma nincs korlátozva.

2.2 A kuratóriumi tagság megszűnik:

1. a meghatározott idő leteltével;
2. a kuratóriumi tagságról való lemondással;
3. elhalálozással;
4. visszahívással.
   1. A kuratórium tagjait külön-külön és kollektívan is visszahívhatja az alapító abban az esetben, ha a Kuratórium tagjai nem az Alapító Okiratnak megfelelően tevékenykednek, ha az Alapítvány gazdálkodása tartósan veszteséges, ha a vagyona jelentős mértékben vagy folyamatosan csökken.

2. Az Alapítvány céljainak megvalósításáról, az alapítványi vagyon kezeléséről és a céloknak megfelelő felhasználásáról a Kuratórium gondoskodik.

3. A Kuratórium - a jogszabályok által meghatározott keretek között - önállóan dönt valamennyi, az Alapítványra vonatkozó kérdésben.

4. A Kuratórium határozza meg a jelen Alapító Okirat rendelkezéseinek megfelelően az alapítványi vagyon kezelésének feladatait, a vagyon felhasználásának módját és az alapítványi célokat szolgáló gazdálkodás feltételeit.

5. Az Alapítvány Kuratóriumának taglétszáma - az elnököt is beleértve – 7 fő. A Kuratórium elnöke és tagjai az Alapítvány, mint közhasznú szervezet, vezető tisztségviselői.

6. A Kuratórium elnöke gondoskodik a kuratóriumi ülések írásbeli összehívásáról, a napirendnek és a javaslatoknak a tervezett ülés időpontját megelőző 8. napig a kuratóriumi tagokkal és az egyéb érintettekkel való előzetes, írásbeli közléséről, igazolható módon (tértivevényes levél, vagy személyes átvétel formájában).

7. Az elnök készítteti el a jegyzőkönyvet és foglaltatja írásba a határozatokat, valamint vezeti a határozatok könyvét. A határozatok könyve tartalmazza a Kuratórium döntéseinek tartalmát, időpontját és hatályát, illetve a döntést támogatók és ellenzők számarányát valamint személyét.

8. A Kuratórium szükség szerint, de legalább évente négyszer tart ülést.

9. A Kuratórium döntési jogköre szükségszerűen kiterjed:

a.) A célok eléréséhez szükséges feladatok meghatározására, a végrehajtás megszervezésére,  
b.) Az alapítványi vagyon bővítésére, megőrzésére, kezelésére vonatkozó állásfoglalások meghozatalára,

c.) Az Alapítvány közhasznú céljaival összhangban tevékenykedők, illetőleg az alapítvány közhasznú céljainak megvalósulását elősegítők részére ösztöndíj meghatározására, odaítélésére, folyósítására (ezekhez a kuratórium minden esetben szakmai programokat rendel az Alapító okirat IV. 2. pontja szerint),

d.) Az előző évről készített beszámoló jelentés, valamint számviteli beszámoló és mellékleteinek (kiegészítő és közhasznúsági) elfogadására,  
e.) Az Alapítványhoz való csatlakozás elfogadására,

f.) A Kuratóriumi tagok és a munkaszervezet tisztségviselői díjazásának és költségtérítésének elfogadására és megállapítására azzal a megkötéssel, hogy a kuratórium tagjai részére csak költségtérítés nyújtható kizárólag abban az esetben és kizárólag olyan mértékben, amely az alapítvány, tartós közérdekű céljának megvalósítását és közhasznú tevékenysége kifejtését semmilyen formában nem veszélyezteti,  
g.) A munkaszervezet működésének, feladatainak meghatározására, ellenőrzésére,  
h.) A következő évi költségvetés elfogadására.

10. A Kuratórium akkor határozatképes, ha ülésén a kuratórium tagjainak több mint fele jelen van. A Kuratórium határozatainak meghozatalához a jelen lévő tagok kétharmadának igenlő szavazata szükséges. Szavazategyenlőség esetén a határozati javaslatot elvetettnek kell tekinteni és megtárgyalását szükség szerint újra napirendre kell tűzni.   
  
11. A Kuratórium határozathozatalában nem vehet részt az a személy aki, vagy akinek közeli hozzátartozója, élettársa a határozat alapján kötelezettség vagy felelősség alól mentesül, vagy bármilyen más előnyben részesül, illetve a megkötendő jogügyletben egyébként érdekelt. Nem minősül előnynek az Alapítvány, mint közhasznú szervezet cél szerinti juttatásai keretében a bárki által megkötés nélkül igénybe vehető nem pénzbeli szolgáltatás.

A Kuratórium ülései nyilvánosak. A Kuratórium döntéseiről az Elnök az érintetteket írásban értesíti igazolható módon (tértivevényes levél, vagy személyes átvétel formájában) és gondoskodik a határozatoknak az Alapítvány székhelyén való hozzáférésének biztosításáról, valamint a Kuratórium minden határozatának megjelenítéséről az Alapítvány honlapján.

12. A Kuratórium az Alapítvány adminisztratív (operatív) feladatainak ellátására munkaszervezetet hozhat létre, működtethet, ügyvezető irányításával. A Kuratórium az ügyvezetéssel kuratóriumi tagot is megbízhat.

13. A Kuratórium elnöke és tagjai az Alapítvány Kuratóriumában az Alapítvány javára végzett tevékenységükért tiszteletdíjban nem, kizárólag a Kuratórium által meghatározott mértékű költségtérítésben részesülhetnek.

14. Az Alapítvány Alapítója és az Alapítvány számára felajánlást tevő személyek, valamint ezek hozzátartozói az Alapítványtól támogatást nem kaphatnak.

15. A Kuratórium tagjai:

Elnök: ***Kancsalics Dóra***

Tagok

Bencsik Márta   
Gedeon Andor

***Dr. Horváth Áron Botond***

Kovács Balázs

***Paál Rita***

Zeke Angéla Mária

16. Az Alapítvány képviselője és a Kuratórium bankszámla felett rendelkezni jogosult tagjai az Alapítóval nem állhatnak hozzátartozói vagy bármilyen egyéb alá- és fölérendeltségi vagy összeférhetetlenségi viszonyban, egyben az Alapító és hozzátartozói, valamint az Alapítóval bármilyen függőségi viszonyban álló személyek többségükben nem lehetnek a Kuratórium tagjai ezen, személyek meghatározó befolyást az Alapítvány működésére valamint a Kuratórium tevékenységére semmilyen formában nem gyakorolhatnak.

Az alapító ismeri és elismeri, hogy az Ectv 39. § (1) pontja értelmében közhasznú szervezet megszűnését követő három évig nem lehet más közhasznú szervezetvezető tisztségviselője az a személy, aki korábban olyan közhasznú szervezetvezető tisztségviselője volt - annak megszűnését megelőző két évben legalább egy évig -

a) amely jogutód nélkül szűnt meg úgy, hogy az állami adó- és vámhatóságnál nyilvántartott adó- és vámtartozását nem egyenlítette ki,

b) amellyel szemben az állami adó- és vámhatóság jelentős összegű adóhiányt tárt fel,

c) amellyel szemben az állami adó- és vámhatóság üzletlezárás intézkedést alkalmazott, vagy üzletlezárást helyettesítő bírságot szabott ki,

d) amelynek adószámát az állami adó- és vámhatóság az adózás rendjéről szóló törvény szerint felfüggesztette vagy törölte.

Valamint, hogy az Ectv. 39. § (2) pontja értelmében a vezető tisztségviselő, illetve az ennek jelölt személy köteles valamennyi érintett közhasznú szervezetet előzetesen tájékoztatni arról, hogy ilyen tisztséget egyidejűleg más közhasznú szervezetnél is betölt.

17. Az Alapító rögzíti, hogy az Alapítvány várható éves bevétele az alapítás évében az Ötmillió forintot nem éri el, ezért Felügyelő Szerv létrehozataláról nem rendelkezik. Amennyiben az Alapítvány, mint közhasznú szervezet éves bevétele a jövőben az ötven millió forintot eléri vagy meghaladja, az Alapító az egyesülési jogról, a közhasznú jogállásról, valamint a civil szervezetek működéséről és támogatásáról szóló 2011. évi CLXXV. törvény 40.§ (1) bekezdésevonatkozó rendelkezései alapján gondoskodik felügyelő szerv létrehozásáról.

18. A kuratórium önmaga mellett más – az Alapítvány munkáját – segítő társadalmi bizottságokat hívhat össze, valamint tiszteletbeli-, illetve örökös kurátor címet adományozhat. A bizottságok tagjai, valamint a tiszteletbeli kurátorok a kuratórium ülésein konzultációs joggal vehetnek részt. Az ebben a pontban jelölt bizottsági tagnak, vagy címet viselő személyek véleményező, tanácsadó jogkörrel rendelkeznek, döntéshozatali jogkörük nincs.

V./A A FELÜGYELŐBIZOTTSÁG

1. A Felügyelőbizottság három tagból álló testület, amelynek feladata az ügyvezetés ellenőrzése az alapítvány érdekeinek megóvása céljából. A felügyelőbizottsági tagokat az alapító jelöli ki 5 évre. A Felügyelőbizottság tevékenységét az alapító részére végzi, tevékenységéről évente az alapítói jogok gyakorlójának számol be.

2. A felügyelőbizottság tagja az a nagykorú személy lehet, akinek cselekvőképességét a tevékenysége ellátásához szükséges körben nem korlátozták. Nem lehet a felügyelőbizottság tagja, akivel szemben a vezető tisztségviselőkre vonatkozó kizáró ok áll fenn, továbbá aki vagy akinek a hozzátartozója a jogi személy vezető tisztségviselője.

3. A felügyelő bizottság elnöke és többi tagja nem lehet olyan személy, akivel szemben a Civiltv. 38. S (3) bekezdésében és 39. S (1) bekezdésében, továbbá a Ptk. 3:26. S (2) bekezdésében és 3:121. S (4) bekezdésében meghatározott összeférhetetlenség áll fenn. A felügyelő bizottság elnökére és további tagjaira alkalmazni kell a Civiltv. 42. S (2) bekezdésében meghatározott korlátozásokat.

4. A felügyelő bizottság testületként jár el. A felügyelő bizottságot legalább évi egy alkalommal össze kell hívni. A felügyelő bizottság akkor határozatképes, ha az ülésen mindhárom tagja jelen van, határozatait egyszerű szótöbbséggel hozza. A felügyelő bizottság elnöke és többi tagja a felügyelőbizottság munkájában személyesen kötelesek részt venni. A felügyelő bizottság az írásbeli véleményét ülésen kívül is megadhatja, feltéve, hogy az elnök felhívására és a megkeresés ismeretében mindegyik további tag írásos véleményt bocsát az elnök rendelkezésére, aki azokat változtatás nélkül, a saját véleményével együtt küldi meg az ügyvezetőnek.

5. A felügyelő bizottság üléseit az elnök hívja össze és vezeti. Az ülés összehívását — az ok és cél megjelölésével — a felügyelő bizottság bármely tagja írásban kérheti az elnöktől, aki a kérelem kézhezvételétől számított nyolc napon belül köteles intézkedni a felügyelő bizottság ülésének tizenöt napon belüli időpontra történő összehívásáról. Ha az elnök a kérelemnek nem tesz eleget, a tag maga jogosult az ülés összehívására. Az ülés összehívása úgy történik, hogy az összehívásra jogosult személy a napirend megküldésével együttesen az ülés helyét és időpontját írásban vagy elektornikus úton közli a felügyelő bizottság tagjaival.

6. A felügyelő bizottság ülése, valamint az ott hozott határozatok nyilvánosak. A felügyelő bizottság elnöke a felügyelő-bizottság határozatairól folyamatos nyilvántartást vezet, amelyből a határozat tartalmának, időpontjának és hatályának, valamint az azt támogatók, illetve ellenzők személyének világosan ki kell derülnie.

7. A felügyelő bizottság, továbbá annak bármely tagja az ügyvezetőtől bármely, a társaság működésével összefüggő kérdésben jelentést, a társaság munkavállalóitól pedig tájékoztatást vagy felvilágosítást kérhet, továbbá a társaság irataiba, számviteli nyilvántartásaiba, könyveibe betekinthet, a társaság fizetési számláját, pénztárát, értékpapír- és áruállományát, valamint szerződéseit megvizsgálhatja.

8. A felügyelőbizottsági tagok az ellenőrzési kötelezettségük elmulasztásával vagy nem megfelelő teljesítésével az alapítványnak okozott károkért a szerződésszegéssel okozott kárért való felelősség szabályai szerint felelnek az alapítvánnyal szemben.

9. A felügyelőbizottság elnöke:

**Boskovics Gábor**

tagjai:

Matolay Réka

Temesváry Péter

**VI.**

**AZ ALAPÍTVÁNY KÉPVISELETE**

1. Az Alapítványt a kuratórium elnöke önállóan jogosult képviselni.
2. Az Alapítvány bankszámlája feletti rendelkezési jog a kuratórium elnökét illeti meg.
3. Az alapítvány munkavállalói felett a munkáltatói jogokat a kuratórium elnöke gyakorolja.

**VII.**  
**AZ ALAPÍTÓ OKIRAT MÓDOSÍTÁSA**

Az Alapító Okiratot az Alapító a Ptk. 3:393 §-ában foglaltak szerint módosíthatja.

**VIII.**  
**A KÖZCÉLÚ ADOMÁNYGYŰJTÉS SZABÁLYAI**

1. Az Alapítvány, mint közhasznú szervezet nevében vagy javára történő adománygyűjtés nem járhat az adományozók, illetőleg más személyek zaklatásával, a személyhez fűződő jogok és az emberi méltóság sérelmével.

Az Alapítvány, mint közhasznú szervezet nevében vagy javára történő adománygyűjtés csak a közhasznú szervezet írásbeli meghatalmazása alapján végezhető.

2. Az Alapítvány, mint közhasznú szervezet részére juttatott adományokat a könyv szerinti, ennek hiányában a szokásos piaci áron kell nyilvántartásba venni. Teszi mindezeket a 2011. évi CLXXV. 24. 25. és 26. § figyelembe vételével.

**IX.**  
**A beszámolási szabályok**

Az Alapítvány, mint közhasznú szervezet köteles az éves beszámoló jóváhagyásával egyidejűleg közhasznúsági jelentést készíteni. A közhasznúsági jelentés elfogadása a Kuratórium kizárólagos hatáskörébe tartozik, melyről a kuratóriumi tagok egyszerű szótöbbségi döntéssel döntenek. Az Alapítvány beszámolási szabályai követik az Ectv. 29. §-ában foglaltakat.

**X.**  
**nyilvántartási szabályok**

Az Alapítvány, mint közhasznú szervezet a cél szerinti tevékenységéből, illetve vállalkozási tevékenységéből származó bevételeit és ráfordításait elkülönítetten tartja nyilván.

**XI.**

**AZ ALAPÍTVÁNY MEGSZŰNÉSE**

Az Alapítvány bármely okból történő megszűnése esetén a megszűnés idején meglévő vagyont az alapítványi célokkal azonos, vagy hasonló célú alapítványok támogatására kell fordítani.

Az Alapítvány, mint közhasznú szervezet a közhasznú jogállásának megszűnésekor köteles esedékes köztartozásait rendezni, illetőleg közszolgáltatás ellátására irányuló szerződéséből eredő kötelezettségeit időarányosan teljesíteni. Szükség esetén ezek végrehajtásához a 2011. évi CLXXV. Tv. II. fejezetének iránymutatását veszi alapul.

**XII.**  
**ZÁRÓ RENDELKEZÉSEK**

1. A jelen Alapító Okiratban nem szabályozott kérdésekben a Polgári Törvénykönyv, a 2011. évi CLXXVtörvény rendelkezései és az alapítványokra vonatkozó egyéb jogszabályok az irányadóak.

2. Az Alapítvány létrejöttének és a jogi személyiség valamint a közhasznú jogállás elnyerésének feltétele, hogy a Fővárosi Törvényszék az Alapítványt határozatával jogerősen az alapítványok nyilvántartásába vegye, valamint közhasznú szervezetté minősítse.

3. Az Alapítvány, mint közhasznú szervezet működése során keletkezett okiratokba bárki betekinthet, ennek korlátja az adatvédelem, vagy a személyiségi jog sérelme lehet. Az iratokba való betekintés lehetőségét a Kuratórium elnöke köteles biztosítani az érdeklődő számára előzetes időpont egyeztetést követően, az Alapítvány székhelyén, felügyelet mellett.   
  
4. Az Alapító tudomásul veszi, hogy az Alapítvány bírósági nyilvántartásba vétele után az általa tett Alapítványt nem vonhatja vissza.

5. Az Alapító jelen Alapító Okirat aláírásával a Ptk-ban biztosított jogainak gyakorlására halála esetére kijelöli Kovács Editet, akinek lakhelye a jelen Alapító Okirat aláírásának időpontjában: 1074 Budapest, Szövetség u. 9. 1/1. (továbbiakban: kijelölt személy). A kijelölt személyre az Alapítóra vonatkozó rendelkezések az irányadók. A kijelölést a nyilvántartásba vétel után az Alapító nem vonhatja vissza. Alapító vagy a kijelölt személy hiányában - a Kuratórium vagy az ügyészség erre vonatkozó bejelentése alapján - az alapítói jogosultságok a bíróságot illetik meg (Ptk. 3:394. §).

Kelt Budapest, Ferencváros, 2023. június 1.

Scsaurszki Tamás

alapító